《节妇吟》
宋代·苏籀

君不见迥妙殊怜世绝尘，脱足褰帷韫玉人。
藕丝帖体沈香熨，褰瘦纤柔伤九春。
勒芳戢翠妍无偶，啧啧拳拳徐叩叩。
洁馁何尝羡汙饫，令淑专贞绝难有。
绿樽翠杓稽留举，林下閒情风韵度。
单羇抛掷几星霜，琐卑胁胁蓬茨伍。
里邻深入敩嚬诧又夸，伧翁讵堪眉斧加。
想当然尔霸勾践，岂竢再顾倾夫差。
云霞拢抹振琼璫，茜穠蕙转婉褰扬。
此翁南郭坐忘趣，道眼不玷慵来妆。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。